Suomen kouluissa tehdään iloisesti mutta vakavasti töitä sen eteen, että oppilailla olisi mahdollisuus kasvaa osaaviksi aikuisiksi ja hyviksi ihmisiksi.

Koulu on aivan tuhannen pilalla. Siellä ei opita mitään. Pisa-tulokset putoavat. Kaikki on tuhottu ilmiö-opetuksella, uudella opetussuunnitelmalla ja sillä, että karsseri poistettiin opetusmenetelmistä.

Näin meille todistivat he, jotka tietävät. Siis he, joilla ei ole mitään muuta tekemistä koulun ja opetuksen kanssa kuin se, että he ovat väitetysti joskus käyneet koulua.

Heidän näkemystään ei horjuttanut se, että Suomessa on edelleen maailman koulutetuimmat opettajat. Ihan samat opettajat kuin silloin, kun koulu ei vielä ollut pilalla vaan loisti. Sekään ei merkinnyt mitään, että ilmiö-opetusta on ollut aina eikä sitä nytkään kauheasti ole. Eikä se, että uusi opetussuunnitelma ei vielä näy Pisa-tuloksissa.

Pilalla mikä pilalla.

” Vuoden 2001 tasolla ei olla, mutta vuoden 2012 tasolla ollaan. Parannettavaa on, mutta hätää ei ole.

Viime viikolla julkistettiin kaksi kouluja koskevaa tutkimusta, jotka eivät saaneet koulujen ja opetuksen manaajilta minkäänlaista huomiota. Ei näkynyt kolumneja, ei pääkirjoituksia, ei some-raivoa, ei mitään.

Terveyden- ja hyvinvoinnin tutkimuslaitos tutki viime keväänä, kuinka hyvin lapset viihtyvät koulussa. Kyselyyn vastasi yli 260 000 koululaista.

Mikä oli tulos? Hyvin viihtyvät. Koulussa on pääosin mukavaa, kiusaamista on vähemmän kuin 2017, jolloin asiaa edellisen kerran tutkittiin. Teini-ikäisillä koululaisilla on yleensä hyvä suhde vanhempiinsa ja asioista on helppo puhua heidän kanssaan. Hyvin menee.

Helsingin yliopiston koulutuksen arviointikeskus tutki, opitaanko siellä koulussa mitään. Taustalla oli tieto siitä, että vuoden 2012 tulokset olivat alempia kuin vuoden 2001 tulokset. Uusimmat tulokset perustuvat vuoden 2017 mittauksiin.

Miten kävi? Pudotus ei ole jatkunut. Vuoden 2001 tasolla ei olla, mutta vuoden 2012 tasolla ollaan. Parannettavaa on, mutta hätää ei ole.

En ole yllättynyt. Suomen kouluissa tehdään iloisesti mutta vakavasti töitä sen eteen, että oppilailla olisi mahdollisuus kasvaa osaaviksi aikuisiksi ja hyviksi ihmisiksi.

En ole yllättynyt siitäkään, että kouluja ankarasti haukkuneet eivät ole reagoineet uusin tutkimustuloksiin millään tavoin.

He tietävät paremmin, koska he kävivät koulua joskus kauan sitten ja oppivat siellä muun muassa sulkemaan silmänsä tosiasioilta ja esittämään vahvoja näkemyksiä asioista, joihin he eivät ole yhtään perehtyneet.

Sellaiseksi ilmeisesti opittiin koulussa silloin ennen, kun kaikki oli paremmin. Kun ei ollut ilmiö-oppimista eikä vaihtuvia ryhmiä eikä pyrkimystä itseohjautuvuuteen eikä mitään muutakaan joutavaa.

Oli pukkihyppelyä, veistoa ja pakko syödä lautanen tyhjäksi. Kyllä oli asiat hyvin.

Kirjoittaja on Tekniikan Maailman päätoimittaja